Alapos megütötték a bitcoint - Az amerikai tőzsdéken viszont nem ijedtek meg a befektetők
A hétvégi G7-csúcstalálkozó nagy adómegállapodási híre a jelek szerint nem bizonytalanította el a befektetőket, amelyek új impulzusokra vártak a keddi európai kereskedésben, amelyet végül a vezető nyugat-európai részvényindexek a tegnapi záróértékeik közvetlen közelében zártak. A magyar tőzsdén ugyanakkor a vevők domináltak, a BUX értéke 0,6 százalékot erősödött a hétfői záráshoz képest. Amerikában viszont nem láthattunk érdemi elmozdulásokat a keddi kereskedésben. Nem úgy a kriptovaluták piacán, ahol jelentős zuhanások következtek be kedden.
2021. június 08. 22:45

Nem volt egységes irány Amerikában

Eltérően teljesítettek a tengerentúli részvényindexek kedden: a Dow Jones érétke 0,1 százalékot csökkent, míg az S&P 500 (+0,02%) és a Nasdaq (+0,31%) értéke szerény mértékben emelkedett.

2021. június 08. 20:15

Szinte meg sem rezdül Amerika

Nem láthatunk éremi elmozdulásokat a tengerentúli részvényindexek esetében kedden, az S&P 500, a Dow Jones és a Nasdaq értéke is a tegnapi záróértékének közvetlen közelében tartózkodik.

A befektetők fantáziáját az sem mozgatta meg, hogy az import csökkenésének hatására mérséklődött az Egyesült Államok külkereskedelmi mérlegének hiánya áprilisban az előző hónapok rekordszintjei után, ami azt jelezheti, hogy a hazai kereslet kezd a szolgáltatások felé fordulni az áruk helyett.

2021. június 08. 09:37

Tovább esik a bitcoin

Tovább esik ma a bitcoin árfolyama, tegnapi eséssel együtt összesen két nap alatt 10 százalékkal került lejjebb a jegyzés, amivel még így is 13,8 százalékot emelkedett idén a bitcoin árfolyama. Arról, hogy mi áll a bitcoin és más kriptovaluták esése mögött, ebben a cikkünkben írtunk részletesebben. Többek között az is szerepet játszott, hogy az elmúlt hetekben kialakított sávból tegnap végül lefelé tört ki az árfolyam, ami begyorsította az esést.

Érdekesség, hogy jelen pillanatban a magyar tőzsde éves olvasatban jobb teljesítménnyel büszkélkedhet a bitcoinnál, hiszen a BUX 14,9 százalékot emelkedett idén, míg a bitcoin árfolyama 13,8 százalékot erősödött.

2021. június 08. 09:24

Két éves csúcsról fordult az olaj

A WTI típusú olaj jegyzése tegnap két éves csúcsra került, azonban a tegnapi napot végül mínuszban zárta az árfolyam és a korrekció ma is folytatódik, jelenleg 0,6 százalékos mínuszban van a WTI árfolyama.

2021. június 08. 09:16

Iránykeresés Európában

Mérsékelt elmozdulásokat látunk az európai tőzsdéken a nyitás után, a DAX 0,1 százalékos erősödése mellett, a CAC 0,1 százalékkal került feljebb, míg a FTSE 100 0,1 százalékot emelkedett. Az olasz tőzsde is feljebb került 0,1 százalékkal, míg a spanyol tőzsde stagnál. Több fontos gazdasági adat érkezik ma, köztük az eurozónára vonatkozó növekedési és foglalkoztatottsági statisztikák, de az inflációs aggodalmak továbbra is rányomják a bélyegüket a piaci hangulatra. Nagy figyelmet kap éppen ezért a csütörtöki amerikai CPI-adat, ami áprilisban 4,2 százalékkal nőtt (2008 óta a leggyorsabb ütemben), a jelenlegi várakozások szerint pedig a májusi adat 4,7 százalékos emelkedést fog mutatni a tavalyi év azonos időszakához viszonyítva.

2021. június 08. 09:13

A Mol megvásárolja az OMV szlovéniai kiskereskedelmi hálózatát, több mint 300 millió euró a vételár

[]

A Mol-csoport megállapodott az OMV-vel, hogy az OMV Downstreamtől mint közvetlen részvényestől megvásárolja az OMV Slovenija 92,25 százalékát, amelyben az INA 7,75 százalékos kisebbségi részesedéssel rendelkezik. A felek 301 millió eurós vételárban egyeztek meg.

Tovább a cikkhez

2021. június 08. 09:00

Alig mozdul a BUX

Minimális erősödéssel indítja a napot a magyar tőzsde, a BUX 0,1 százalékkal került feljebb. A hazai blue chipek felemás képet festenek, az OTP hétfői záróértéke közelében jár, míg a Mol 0,3 százalékot emelkedett, a Richter 0,6 százalékkal került feljebb, míg a Magyar Telekom szintén hétfői záróértéke közelében jár.

2021. június 08. 08:49

Tőzsdére megy a magyarok egyik kedvenc ruházati webshopja

[]

Tőzsdére viszi részvényeit a régiónkban, így Magyarországon is népszerű webáruház, az About You. A tőzsdei kibocsátásra a frankfurti tőzsdén kerül sor, a vállalat piaci értéke akár 4 milliárd euró is lehet.

Tovább a cikkhez

2021. június 08. 08:32

Mégis saját elektromos autót gyárthat az Apple?

[]

Az elmúlt hónapokban több hír is megjelent arról, hogy az Apple valamilyen formában beszállhat az elektromos autók gyártásába, és ha nem is a hardvert, de partnerekkel legyártatott autókhoz a szoftvert szállítaná. Egy friss hír inkább azt erősíti, hogy komplett autókat gyártanak az amerikai vállalat, ugyanis bennfentesek úgy tudják, az Apple korai szakaszban lévő tárgyalásokat folytat a kínai CATL és a BYD vállalatokkal a tervezett elektromos járművéhez szükséges akkumulátorok szállításáról, írja a Reuters.

Tovább a cikkhez

2021. június 08. 08:16

Itt a következő öntés a kriptovalutáknál - Sokan megsérültek a hulló késektől

[]

Az elmúlt órákban 10-15 százalékot esett a vezető kriptovaluták árfolyama. Az esés mögött részben technikai okok állnak, de a befektetők azt is árazzák, hogy Kína tovább szigorít a kriptopiacon, és más országokban is a kriptovaluták szabályozásának korlátozása várható. A vezető kriptovaluták árfolyama jellemzően idén április közepén ért történelmi csúcsra, azóta viszont sok esetben lefeleződött az árfolyam, az esés pedig most folytatódik.

Tovább a cikkhez

2021. június 08. 08:11

Iránykereséssel indulhat a nap Európában

-   Az amerikai tőzsdék vegyesen zártak hétfőn, a vezető részvényindexek közül a Dow Jones 0,36 százalékkal, az S&P 500 0,08 százalékkal került lejjebb, míg a Nasdaq 0,23 százalékot emelkedett. A hétvégi G7-csúcstalálkozó nagy adómegállapodási híre a jelek szerint nem bizonytalanította el a vezető amerikai vállalatokba befektetőket, inkább egyfajta megnyugvásra utal az, hogy még a célkeresztben lévő nagy tech-cégek is stagnáltak, vagy emelkedni tudtak az adóemelés hírére. 
-   Az ázsiai piacokon kedvezőtlen hangulat uralkodott kedden, a Nikkei 0,2 százalékkal, sanghaji tőzsde 0,9 százalékkal, míg a hongkongi index 0,5 százalékkal került lejjebb. Ázsia más részein mérsékelt elmozdulásokat láttunk, a dél-koreai Kospi és a szingapúri börze is 0,1 százalékkal gyengült.
-   A határidős amerikai részvényindexek felemás képet festenek, míg a határidős DAX 0,1 százalékos mínuszban áll.
-   Ma reggel közzéteszi az ipari termelés áprilisi adatát a KSH. Ezzel megkezdődik a második negyedéves lényeges gazdasági adatok publikációjának sora, fokozatosan kapunk képet arról, milyen hatással volt a magyar gazdaságra a járványhelyzet javulása és a korlátozások feloldása. A Pénzügyminisztérium az államháztartás előzetes májusi adatait közli, majd kora délután az MNB szokásos heti állampapírvásárlási aukciója érdemel említést. Közben érdemes lesz figyelni az Eurostat frissített GDP-rangsorára, illetve a ZEW gazdasági hangulatindexre, valamint az amerikai külkereskedelem friss statisztikájára.
-   Az olaj árfolyama ma 0,7 százalékkal került lejjebb, egy hordó Brent ára 71,1 dollár, míg a WTI típus 68,8 dollárba került. Az arany árfolyama unciánként 0,1 százalékos mínuszban áll 1897,1 dolláron.
-   A forint árfolyama ma gyengül a vezető devizákkal szemben, egy euró ára 346,9 forint, míg a dollár a 284,9 forintos szinten áll.

Mi történt eddig a tőzsdéken?
olaj, mol, részvény, dax, Nasdaq, otp részvénypiac, tőzsde, s&p 500, BUX,